﻿ STUDII CALITATEA VIEŢII UNIVERSITATEA VÂRSTEI A TREIA – UN RĂSPUNS LA ÎMBĂTRÂNIREA DEMOGRAFICĂ ⎢ ÎN ORAŞUL GALAŢI VIOLETA PUŞCAŞU rticolul de faţă aduce în atenţie un proiect academic, în fapt unul multidimensional, ai cărui beneficiari sunt persoanele Avârstnice. Într-un spaţiu restrâns, lucrarea abordează două aspecte distincte. În prima parte este prezentată o scurtă istorie a fenomenului universităţilor vârstei a treia, istorie care intersectează mai multe tipuri de curente sociale. În partea a doua sunt analizate condiţiile de apariţie ale structurii numite „universitatea vârstei a treia” din cadrul Universităţii „Dunărea de Jos” din Galaţi, cu o privire specială asupra contextului demografic. În acest registru de analiză, articolul oferă o prezentare succintă a structurii demografice a primei serii de studenţi seniori înmatriculaţi la U3A Galaţi. Scopul lucrării este acela de a introduce în dezbaterea sociologică şi demografică o nouă temă referitoare la specificităţile româneşti ale fenomenului U3A în relaţie directă cu perspectiva îmbătrânirii demografice. Cuvinte-cheie: universitate, senior, structură, educaţie, demografie. SCURTĂ ISTORIE A UNIVERSITĂŢILOR VÂRSTEI A TREIA Se vorbeşte din ce în ce mai mult despre învăţare pe tot parcursul vieţii. Pare să fie noua paradigmă a educaţiei şi soluţia pentru a răspunde cerinţelor existenţei sociale contemporane. Şi deşi sintagma este destul de clară pentru a înţelege că este vorba despre o permanenţă a stimulării intelectului şi a adăugării de noi cunoştinţe, întrebările pe care le suscită acest fenomen nu încetează să existe – de unde vine această schimbare, cine este publicul vizat, care este forma în care se materializează, ce domenii sunt privilegiate? Universitatea populară – străbunica universităţii vârstei a treia? Ar putea părea destul de firesc să asociem „universitatea vârstei a treia” cu universităţile populare. În România, existenţa universităţilor populare se apropie de 100 de ani, căci Nicolae Iorga o înfiinţa pe cea de la Vălenii de Munte, în 1908. Mai mult ca sigur că savantul s-a inspirat din lumea franceză a cărei atmosferă intelectuală o cunoscuse în timpul studiilor sale la Paris, în anii 1890–1891. Aici primele universităţi Adresa de contact a autorului: Violeta Puşcaşu, Facultatea de Ştiinţe Juridice, Sociale şi Politice, Universitatea „Dunărea de Jos”, Strada Domnească, nr. 111, Galaţi, e-mail: violeta.puscasu@ugal.ro. CALITATEA VIEŢII, XXVII, nr. 4, 2016, p. 283–293 284 VIOLETA PUŞCAŞU 2 1 populare apar la sfârşitul secolului al XIX-lea, deşi iniţiativele scandinave în materie de educaţie populară sunt anterioare celor franceze. Totuşi Franţa, ţară cu o lungă tradiţie educaţională, rămâne sursa principală a numeroase inovaţii sociale care vor fi copiate mai apoi de lumea europeană. În privinţa universităţilor populare, contextul este revelator – afacerea Dreyfuss în plină desfăşurare, conturarea unei stângi umaniste intelectualiste şi o schimbare în structura sociodemografică. Parisul este oraşul care va găzdui prima sa universitate populară în 1899. Iniţiativa aducea împreună burghezul în frac, preocupat să se aplece asupra unora dintre nevoile poporului, şi muncitorul în salopetă, curios să înţeleagă lumea şi secolul, care se schimbau (Lenoir, 2014). Există în mod vădit o dimensiune politică în acest mecanism, căci universităţile populare, la începuturile lor, se bazau, în primul rând, pe disponibilitatea intelectualilor care doreau să lumineze poporul şi nu atât pe o cerere reală din partea muncitorilor (Pujol, 1981). Se cuvine însă să adăugăm şi alte note contextului în care apar universităţi populare. Secolul al XIX-lea abundă în preocupări pentru popularizarea educaţiei, exprimate sub forma apariţiei bibliotecilor publice, a conferinţelor şi întâlnirilor organizate sub patronajul bisericii, sau pur şi simplu a cursurilor pentru adulţi. Este epoca apariţiei utopiilor, a egalitarismului şi cristalizării democraţiilor. Mai târziu, după al doilea război mondial, multe dintre scopurile şi elementele de funcţionare ale universităţilor populare se vor regăsi în universităţile destinate vârstei a treia, iar în cazul acestora din urmă, Franţa este incontestabil pionieră. Nimic din datele de început ale ideii profesorului Pierre Vellas nu anunţa dimensiunea fenomenului. Totul a plecat de la curiozitatea firească a cercetătorului care îşi punea întrebarea dacă activitatea intelectuală la vârsta senectuţii poate să influenţeze calitatea vieţii. Nicio idee preconcepută asupra posibilelor rezultate, doar un grup de voluntari şi disponibilitatea unui laborator de cercetare de a-i urmări. Şi cum rezultatele s-au dovedit surprinzător de pozitive, universităţi destinate vârstei a treia au apărut rapid în mai toate marile instituţii de învăţământ superior din Franţa, care s-au grăbit să adopte generoasa idee – împărtăşirea cunoştinţelor şi reducerea diferenţelor culturale, prin deschiderea de spaţii ale cunoaşterii. Numele simplificate sub care încep să circule sunt fie U3A, fie UTA. Mediul nu întârzie să devină concurenţial, căci tot mai multe asociaţii, instituţii şi organizaţii propun cursuri de o varietate impresionantă. Chestiunea învăţării şi a efectelor acesteia asupra persoanei umane rămâne primordială, dar noul mecanism pus în funcţiune are şi un valoros cuplaj social. Mai mult chiar, această idee a legăturii sociale pare să fie fundamentală în unele cazuri. Pentru unii iniţiatori, aceste structuri sunt în aceeaşi măsură şi un proiect militant, care anunţă o societate în schimbare, un răspuns adecvat al academiei la nevoile societăţii, principii de egalitate, educaţie pentru toţi, o bătrâneţe de calitate etc. De altfel, militantismul şi benevolatul sunt două dimensiuni cardinale ale operaţiunii U3A (Pujol, 1981). 1 În 1844, pastorul Nikolai Grundtvig crea în Danemarca o şcoală pentru adulţi (folkehøjskoler), iar în 1868 luau fiinţă primele universităţi populare în Suedia. 3 UNIVERSITATEA VÂRSTEI A TREIA 285 Aproape instantaneu, modelul se extinde şi dincolo de Canalul Mânecii. Dar într-un cadru cultural-ideologic diferit, filosofia de abordare este şi ea diferită: mai democratică, în sensul diminuării rolului profesorului, în schimbul creşterii participării deschise la dezbateri a tuturor membrilor. Acest fapt a făcut ca activităţile să se desfăşoare din ce în ce mai mult în afara mediul academic, căpătând un pronunţat caracter asociativ şi cu o necesară componentă financiar-contabilă proprie pentru întreţinere. Faţă de rădăcina U3A franceză, noile U3A britanice erau în primul rând comunităţi de autosuport, bazate pe voluntariat şi cooperare socială (Formosa, 2010), organizate ca ONG independente. Treptat, fenomenul U3A se extinde şi se adaptează la tot mai multe spaţii culturale, iar trecerea de la modelul francez la cel britanic în cursul evoluţiei chiar a aceleiaşi U3A este, de asemenea, o realitate. Un exemplu grăitor îl constituie universitatea vârstei a treia din Liège, care a luat naştere, iniţial, din colaborarea universităţii cu administraţia locală, dar care se va desprinde ulterior de acestea pentru a forma o structură autonomă, ajungând să fie astăzi una dintre cele mai mari asociaţii din domeniul U3A-urilor, numărând peste 3 500 de aderenţi, o adevărată „mică industrie socială” (Puşcaşu, 2015). Creşterea constantă a segmentului vârstnic şi multiplicarea posibilităţilor de informare au făcut ca, în ultimele două decenii ale secolului trecut, să apară din ce în ce mai multe U3A în toate cele cinci continente (Vellas, 2016). Numărul lor mare a condus, în mod firesc, la diversificarea tipologică, urmare a particularităţilor culturale şi politice din fiecare ţară, ceea ce ar îndreptăţi afirmaţia că, astăzi, există tot atâtea tipuri de U3A câte ţări există! În realitate, în materie de organizare, rămân în continuare doar două categorii majore de U3A: una mai elitistă, ale cărei principale atribute sunt academismul şi gratuitatea, şi o ramură mai puţin universitară, de tip „grand public”, eteroclită şi comercială, unde participarea la cursuri impune plata unei taxe. Oricum ar sta lucrurile sub aspect organizatoric, este evident că experienţa oferită cursanţilor în cadrul unei asemenea structuri este mai mult decât doar una educaţională. U3A-urile sunt marcate de o notă de vitalitate şi dinamism care trec dincolo de ceea ce este întâlnit, în mod normal, în formele de educaţie pentru adulţi (Huang, 2006). Conform lui Huang (2006), aceste structuri de educaţie îndeplinesc numeroase funcţii sociale şi individuale pozitive – ajutorarea persoanelor singure şi vârstnice să resocializeze prin formarea de noi grupuri de interes, furnizarea de oportunităţi şi stimularea folosirii acestora în timpul liber al vârstnicilor care altfel ar fi echivalentul inactivităţii, dezvoltarea creativităţii şi sporirea vizibilităţii persoanelor vârstnice. U3A în România Având în vedere contextul european, apariţia unei universităţi a vârstei a treia şi în România, în anii ’80 ai secolului al XX-lea, probabil că nu ar trebui să mire pe nimeni. Sau poate că da, tocmai pentru că aceasta reprezenta o practică de inspiraţie occidentală, lucru puţin agreat în sistemul comunist centralizat. Însă oricare ar fi poziţia faţă de fenomen, un fapt este sigur – formula românească a universităţii 286 VIOLETA PUŞCAŞU 4 vârstei a treia nu are în spate aceleaşi premise demografice ca ale U3A-urilor occidentale. România acelor vremuri nu era nici pe departe în situaţia unui risc de îmbătrânire demografică, căci politica pronatalistă a regimului comunist, lansată în 1966, produsese efecte vizibile în structura populaţiei, iar ponderea celor peste 65 de ani era în jur de 8%! Dată fiind însă notorietatea Anei Aslan, ca exponentă de mare vizibilitate a geriatriei româneşti în lume, şi pe fondul unui sistem ideologic care clama grija pentru om, iniţiativa pentru o universitate a vârstei a treia a prins contur. Surprinzător, însă, nu într-un mare oraş, ci în micul orăşel Roman. Inaugurată la 3 octombrie 1986, prima instituţie de acest fel din ţara noastră, cum o anunţă prospectul-program, era realizată „printr-o strânsă colaborare între Institutul Naţional de Gerontologie şi Geriatrie, Casa de Cultură a Sindicatelor din Roman, Consiliul Sindicatelor şi Comitetul Municipal de „Cruce Roşie” Roman, precum şi cu concursul unor instituţii medicale şi cultural-sociale din Bucureşti şi Roman, din Iaşi, precum şi din alte oraşe, cum ar fi Piatra Neamţ, Cluj-Napoca, Ploieşti, Piteşti, Târgu Mureş” (Prospectul-program, 1986). Din această înşiruire de contributori reiese prima trăsătură a naşterii U3A de la Roman – crearea „universităţii” este rezultatul mai multor actori, între care nu se identifică cu claritate un fondator, ci paternitatea ideii de origine se pierde într-o masă colectivă/istă. În al doilea rând, are ingredientele unei U3A metis, căci, pe de o parte, sarcina pe care şi-o propune are la bază obiective educaţionale şi sociale şi deziderate medicale, conform modelului francez, însă din punct de vedere al afilierii instituţionale este complet non-academică. Pe de altă parte, însă, pentru a induce ideea de academism, în structura Universităţii Vârstei a III-a de la Roman au existat patru „facultăţi”: Facultatea Social-Politică, Facultatea Umanistică, Facultatea de Gerontologie şi Geriatrie, Facultatea de Hobby-uri şi Terapie Ocupaţională. Că U3A Roman integra o vădită componentă politică o probează faptul că „decanul” Facultăţii Social-Politice era un activist al comitetului municipal Roman şi că primul curs ţinut s-a numit „Din gândirea politică, filosofică, economică şi socială a Secretarului General al Partidului, tovarăşul Nicolae Ceauşescu, şi contribuţia sa la îmbogăţirea teoriei şi practicii revoluţionare!!!”, în timp ce „decanul” Facultăţii de Hobby-uri şi Terapie Ocupaţională era preşedintele CAR pensionari şi al clubului pensionarilor din Roman. Structura de la Roman funcţionează cu un amestec de influenţe şi practici, lucru care reiese din faptul că deşi se numeşte Universitatea Vârstei a III-a, programul său spune că „se adresează în primul rând populaţiei ieşită la pensie, dar, ea este larg deschisă tuturor vârstelor, tuturor celor care doresc să se informeze în domeniul problematicii gerontogeriatrice sau să participe într-un fel sau altul la rezolvarea complexelor probleme ale vârstei a III-a şi ale raporturilor acesteia cu celelalte vârste ale societăţii”. Acest aspect o leagă foarte clar atât de una din ramificaţiile pe care U3A le dezvoltase deja în Franţa, sub forma „univesité du temps libre – UTL”, dar şi de propria noastră istorie românească a universităţilor populare. De altfel, faptul este confirmat de autodefinirea pe care o găsim în acelaşi prospect-program: „universitatea vârstei a III-a a fost concepută ca un for de răspândire a culturii, a cunoştinţelor ştiinţifice şi tehnice, ca o tribună pentru afirmarea ideilor creatoare, 5 UNIVERSITATEA VÂRSTEI A TREIA 287 progresiste, deschisă larg tuturor generaţiilor”, text care seamănă întrucâtva cu ceea ce îşi propunea Iorga la Vălenii de Munte – „am deschis aceste cursuri de vară cu scopul dublu: de a trezi sufletul românesc de pretutindeni şi de a schimba, prin acest suflet, chiar formele de stat, şi de a răspândi cât mai multă lumină şi învăţătură bună”. Universitatea Vârstei a III-a Roman nu a funcţionat decât doi ani, dar urme ale activităţii acesteia se mai găsesc încă în câteva amintiri şi memorii individuale pe care le-am descoperit în propria familie. U3A la Galaţi Ideea de a crea o U3A la Galaţi a venit în urma unei misiuni academice Erasmus la Liège a autoarei acestui articol. Întâlnirea cu cea mai mare structură de acest tip din Europa a fost momentul cuplajului între teoria demografică şi realitatea punctuală. La întoarcere, într-un dialog colegial informal cu decanul Florin Tudor, a apărut întrebarea declanşatoare: „de ce nu am face şi la Galaţi o universitate pentru vârstnici?”. Au urmat câteva luni de cercetare, vizite de lucru şi informare la Toulouse, Metz şi Paris, chestionare pe plan local, stabilirea activităţilor şi, în final, deschiderea, pe 10 octombrie 2016, în Aula Magna a Universităţii „Dunărea de Jos” din Galaţi. Dincolo de argumentele personale şi de vizonarismul sau disponibilitatea pentru implicare într-un demers social – caritativ a fondatorilor, deschiderea unei universităţi pentru vârstnici în mediul academic gălăţean s-ar putea explica prin totalitatea elementelor care caracterizează mediul urban din regiune. Tipologic, U3A Galaţi aparţine modelului francez – gratuitate şi academism. Sub aspect organizatoric instituţional, structura este gestionată prin două pârghii. Prima vizează dimensiunea ştiinţifică, respectiv alegerea cursurilor şi conţinuturilor. Pentru acest aspect, după modelul toulousan, U3A Galaţi a fost constituită ca laborator de cercetare al Centrului de Cercetări Juridice, Administrative, Sociale şi Politice, prin Hotărârea Senatului Universităţii „Dunărea de Jos”, în 28 iunie 2016. În cadrul acestuia, urmează să se desfăşoară cercetarea fenomenelor legate de îmbătrânirea demografică, politicile sociale asociate, studii de caz privitoare la diversele grupuri de cursanţi, efectele învăţării la vârsta a treia etc. A doua pârghie o reprezintă componenta administrativă, care vizează înmatricularea cursanţilor, prelucrarea dosarelor şi gestionarea activităţii propriu-zise a U3A (orar, comunicare cu studenţii seniori şi lectorii intervenanţi, organizarea evenimentelor etc.), lucru care este asigurat prin Departamentul de Formare Continuă şi Transfer Tehnologic (DFCTT) din cadrul Universităţii „Dunărea de Jos” Galaţi. Activitatea DFCTT este reglementată printr-o Metodologie specifică şi este în acord cu prevederile Legii 1/2011 privitoare la educaţie continuă şi învăţare pe tot parcursul vieţii. În cadrul DFCTT, U3A este asimilată unui program de studiu de scurtă durată (un an academic), coordonat de un director de program, în fapt unul şi acelaşi cu directorul Centrului de cercetări care găzduieşte laboratorul U3A. Universitatea Vârstei a Treia Galaţi este membră a Asociaţiei Internaţionale a Universităţilor Vârstei a Treia, ceea ce îi asigură conectivitatea la un amplu flux de evenimente şi informaţii despre activităţi similare din alte ţări ale lumii. 288 VIOLETA PUŞCAŞU 6 CONTEXT ŞI PARTICULARITĂŢI DEMOGRAFICE ALE PRIMEI U3A ÎN ROMÂNIA POSTDECEMBRISTĂ Înţelegerea, din exterior, şi gestionarea, din interior, a unui asemenea proiect nu se poate realiza în afara cunoaşterii cadrului în care funcţionează U3A ca structură aflată la intersecţia dintre oferta universitară şi nevoile reale ale societăţii. Contextul este unul multistratificat, palierului demografic trebuind să se adauge, în mod firesc şi obligatoriu, trăsăturile cadrului socioeconomic, politic şi legislativ. Cum amploarea unei astfel de analize excede scopului şi posibilităţilor de analiză într-un singur articol, ne vom limita în cele de faţă doar la prezentarea câtorva caracteristici demografice de bază, ca argument al apariţiei fenomenului universităţii vârstei a treia la Galaţi. Municipiul Galaţi prezintă, la scară redusă, aceleaşi trăsături demografice specifice întregii Românii de după 1990, respectiv scăderea numerică şi îmbătrânirea populaţiei. Cauza directă a acestei stări de lucruri o reprezintă bilanţurile negative ale dinamicilor naturală (natalitate – mortalitate) şi migratorie (veniri – plecări). Procesele demografice au însă o suită de condiţionări socio-economice şi politice a căror acţiune se dezvăluie, inerţial, uneori la mare distanţă de momentul producerii lor. Numărul locuitorilor oraşului Galaţi scade vertiginos după revoluţie, fapt relevat de datele înregistrate la recensămintele din 2002 şi 2011, iar această scădere este superioară ritmurilor naţionale (Tabelul nr. 1). Tabelul nr. 1 2 în perioadele intercensitare în România şi în municipiul Galaţi Rata de scădere demografică Galaţi România Recensământ Rata de scădere Rata de scădere Populaţia Populaţia intercensitară (%) intercensitară (%) 1992 326 141 22 810 035 2002 298 861 –8,36 21 680 974 –4,95 2011 249 432 –16,54 20 121 641 –7,19 Sursa: Cercetarea autorului. Şi dacă scăderea naturală şi migraţia netă negativă înregistrate statistic erau fenomene uşor cuantificabile, după aderarea la UE apare din ce în ce mai acut un al treilea fenomen, cel al migraţiei externe temporare, neînregistrată statistic, care complică tabloul analizei demografice corecte. Se ştie că migraţia este un fenomen selectiv, prin aceea că antrenează cu prioritate persoane cu un anumit profil de vârstă. Adulţii cu vârste cuprinse între 25 şi 39 ani formează cu predilecţie cohortele cele mai reprezentative. 2 R = (P – P) / P × 100 = (P / P – 1) × 100. c21121 7 UNIVERSITATEA VÂRSTEI A TREIA 289 În cazul municipiului Galaţi, declinul şi reconfigurarea demografică sunt direct legate de mutaţiile produse în peisajul economic local şi regional. Privatizarea fostului mare combinat siderurgic şi închiderea succesivă a unui lanţ de activităţi dependente de acesta, atât în Galaţi, cât şi în Brăila şi localităţile învecinate, au contribuit decisiv la scăderea numerică a populaţiei. Combinatul singur a pierdut în ultimii 15 ani peste 25 000 de angajaţi, prin disponibilizare sau pensionare, la care se adaugă alte câteva mii de salariaţi ai şantierului naval. Cei mai mulţi au părăsit Galaţiul îndreptându-se către reşedinţele secundare de altă dată din mediul rural. Datele furnizate de Direcţia judeţeană de statistică Galaţi vorbesc despre un efectiv de sub 200 000 de gălăţeni rezidenţi la începutul anului 2016, ceea ce, coroborat cu ritmurile de scădere de mai sus, pare să conducă în viitor la o înjumătăţire a numărului de locuitori ai oraşului faţă de câţi erau acum 25 ani! Declinul demografic al oraşului este o realitate dură şi consecinţele sale sunt încă subestimate. Consecutiv, segmentul populaţiei cu vârste peste 60 ani a crescut de la 8,7% în 1992 la peste 20% în 2016! În acest context, iniţiativa deschiderii unei U3A s-a dovedit a fi un răspuns potrivit la aşteptările unei părţi a populaţiei din acest segment. Structura demografică a U3A Galaţi Cercetarea empirică vizează 160 de persoane, respectiv studenţii seniori ai primei serii înscrise pentru anul universitar 2016–2017 la U3A Galaţi. Au fost utilizate datele demografice oferite de fişa de înscriere, privitoare la vârstă, sex, nivel de instruire şi profesie, iar prelucrarea acestora a avut drept scop cunoaşterea principalelor trăsături ale grupului. Vârsta este prima variabilă demografică luată în analiză, cu atât mai mult cu cât aceasta a funcţionat ca unic criteriu de „admitere” la U3A , limita inferioară de vârstă fiind de 55 ani. În analiza structurii pe vârste, demografia foloseşte două noţiuni – vârsta exactă, exprimată în ani, luni, zile, adică vârsta la un moment precis, şi vârsta în ani împliniţi sau vârsta la ultima aniversare. Pentru analiza de faţă am ales a doua variantă, aceasta fiind şi cea cu care operează frecvent statistica demografică. Analiza distribuţiei claselor anuale de vârstă de peste 55 ani este reprezentată în Figura 1. Se observă cu uşurinţă faptul că masa critică balansează în intervalul 55–65 ani. Vârsta medie a grupului U3A Galaţi este de 64 ani, iar cel mai vârstnic student senior are 84 de ani. Nu e lipsit de importanţă faptul că în urma calculelor a fost identificată o anumită proporţionalitate directă între structura pe grupe a populaţiei de peste 55 ani din oraşul Galaţi şi cea a grupului U3A (Tabelul nr. 2). În privinţa structurii pe sexe, între cei 160 de studenţi seniori, 104 sunt persoane de sex feminin, respectiv 65% din total. Acest lucru confirmă, pe de o parte similitudinile cu celelalte U3A din Europa şi din lume în care dominanta 290 VIOLETA PUŞCAŞU 8 feminină este aproape o regulă, şi, pe de altă parte, disponibilitatea mai mare a sexului feminin pentru activităţi complementare şi educaţie. Figura 1 Distribuţia claselor anuale de vârstă Sursa: Cercetarea autorului. Tabelul nr. 2 Distribuţia grupelor de vârstă Grupa de vârstă Galaţi(%) U3A (%) 55–59 27 26 60–64 26 28 65–69 17,4 25,5 70–74 11,4 12,5 75–79 9,7 6,2 80–85 5,5 1,8 >85 3 0 Sursa: Cercetarea autorului. În privinţa nivelului de studii al cursanţilor, configuraţia comunităţii U3A Galaţi relevă o majoritate covârşitoare a deţinătorilor unei diplome de învăţământ superior (Figura 2). Acest fapt explică în mare măsură opţiunea pentru universitate şi reluarea contactului cu un mediu pe care îl percep ca valorizant. Un criteriu relevant pentru caracterizarea studenţilor seniori de la Galaţi îl constituie gradul de activitate, respectiv de ocupare într-o activitate economică, 15% dintre cursanţi fiind încă câmpul muncii. 9 UNIVERSITATEA VÂRSTEI A TREIA 291 Figura 2 Structura după nivelul de instruire Sursa: Cercetarea autorului. Alegerea cursurilor reprezintă, de asemenea, un indicator-cheie într-o eventuală tipologie a cursantului U3A. Acesta a putut alege în momentul înscrierii maxim trei module pe fiecare semestru, dintr-o ofertă de zece module universitare (Figurile 3a, 3b). Figura 3a Sursa: Cercetarea autorului. 292 VIOLETA PUŞCAŞU 10 Figura 3b Sursa: Cercetarea autorului. Deşi dispunem deja de o mică bază de date incluzând argumentele alegerii U3A (pe baza chestionarelor iniţiale), detalierea şi comentarea acestora va face obiectului unei analize distincte viitoare, când se vor adăuga rezultate ale chestionarelor postcursuri. CONCLUZII Prin cele expuse în articolul de mai sus au fost creionate mai multe aspecte. În primul rând am urmărit să evidenţiem traseul unui fenomen social, cel al universităţilor vârstei a treia. Acesta se bucură deja de o istorie proprie, în relaţie directă cu numeroasele transformări demografice din societatea contemporană. În al doilea rând, cele prezentate în legătură cu U3A Galaţi relevă receptivitatea şi reactivitatea unei comunităţi concrete faţă de dinamicile demografice şi culturale actuale. Mai mult decât atât, mica analiză asupra structurii U3A Galaţi a avut drept scop nu doar relevarea unei situaţii particulare, ci şi deschiderea unei posibile piste în cercetarea sociologică, educaţională şi demografică viitoare, în relaţie cu o posibilă multiplicare a universităţilor vârstei a treia în România generată de amplificarea fenomenului îmbătrânirii demografice. Nu în ultimul rând, mesajul de fond trimite către necesitatea reformulării permanente a politicilor publice guvernamentale, dar şi a măsurile administrative locale, în paralel cu implicarea tuturor actorilor sociali, lucru care devine nu doar un deziderat, ci o obligaţie, în contextul schimbărilor demografice structurale care vor marca viitorul. 11 UNIVERSITATEA VÂRSTEI A TREIA 293 BIBLIOGRAFIE Formosa, M., Lifelong Learning in Later Life: The Universities of the Third Age, in “The LLi Review. Annual Journal of the Osher Lifelong Learning Institute”, vol. 5, 2010. Gheţău, V., Declinul demografic şi viitorul populaţiei României. O perspectivă din anul 2007 asupra populaţiei României în secolul 21, Buzău, Editura ALPHA MDN, 2007. Huang, C., The University of the Third Age in the UK: An interpretative and critical study, in “Educational Gerontology”, vol. 35, no. 10, 2006, pp. 825–842. Lenoir, H., Brève histoire des Universités Populaires, 2014, disponibil online la www.hugueslenoir.fr/ breve-histoire-des-universites-populaires (accesat la 20 august 2016). Pujol, G., L’éducation populaire, histoires et pouvoirs, Paris, Editions de l’Atelier, 1981. Puşcaşu, V., The university of third age – indicative of a different kind of society, in “The USV Annals of Economics and Public Administration”, vol. 15, issue 2(22), 2015. Vellas, F., Cuvânt la deschiderea Universităţii Vârstei a Treia, Galaţi, 10 octombrie 2016. *** Universitatea Vârstei a Treia Român, Prospect-Program, Întreprinderea Poligrafică Braşov, 1988. his article brings into focus an academic project, in fact a multidimensional one, whose beneficiaries are elder persons. TIn a small space, the paper addresses two distinct aspects. The first part gives a brief history of the phenomenon of the universities of the third age, history intersecting several social trends. In the second part are analyzed the conditions of the appearances of the structure called the “university of the third age” from the “Lower Danube” University of Galati, with a special focus on the demographic context. In this registry analysis, the article provides a brief overview of the demographic structure of the first series of senior students enrolled at U3A Galati. The purpose of this paper is to introduce into sociological and demographic debate a new theme on the Romanian specificities of U3A phenomenon directly related to the aging population perspectives. Keywords: university, senior, structure, education, demography. 